**О Б Р А З Л О Ж Е Њ Е**

**ПРАВНИ ОСНОВ**

Законом о jавној својини (''Службени гласник РС'', број 72/11, 88/13, 105/14, 104/2016 – др.закон, 108/2016 и 113/2017), члана 18. став 1. утврђено је да су носиоци права јавне својине Република Србија, аутономна покрајина и јединица локалне самоуправе.

 Град Ниш као носиоц права јавне својине уредио је поступак прибављања, располагања и управљања стварима у јавној својини Града Ниша Одлуком о прибављању, располагању и управљању стварима у јавној својини („Сл. лист Града Ниша“ бр.5/2018-пречишћен текст ) у складу са одредбама наведеног закона.

**РАЗЛОЗИ ЗА ДОНОШЕЊЕ**

 Предложеном Одлуком о допуни Одлуке о прибављању, располагању и управљању стварима у јавној својини Града Ниша извршена је допуна члана 46. Одлуке о прибављању, располагању и управљању стварима у јавној својини Града Ниша („Службени лист Града Ниша'', број 5/2018 -пречишћен текст), тако што се после става 3. додаје нови став 4. који предвиђа могућност закључења уговора о давању на коришћење непокретних ствари са директним и индиректним корисницима буџета Града Ниша и буџета Републике Србије и на период дужи од 5 (пет) година,али не дужи од 15 ( петнаест) година.

 Предлагањем могућности да наведени корисници пословни простор Града користе дужи временски период обезбеђују се услови за континуирано обављање делатности, без додатних трошкова евентуалног пресељења и опремања других простора ради њиховог прилагођавања потребама ових корисника. На овај начин се такође омогућава и континуирано и квалитетно пружање услуга грађанима који су корисници услуга које им пружају директни и индиректни корисници буџета Града Ниша и буџета Републике Србије.

 Имајући у виду да је предлог Одлуке о допуни Одлуке о прибављању, располагању и управљању стварима у јавној својини Града Ниша сачињен у складу са важећим законским прописима и пратећом нормативом, предлаже се доношење Одлуке као у диспозитиву.

**СРЕДСТВА ПОТРЕБНА ЗА РЕАЛИЗАЦИЈУ ОДЛУКЕ**

За реализацију Одлуке о допуни Одлуке о прибављању, располагању и управљању стварима у јавној својини Града Ниша није потребно ангажовање додатних средстава буџета Града Ниша.

 **СЕКРЕТАРИЈАТ ЗА ИМОВИНСКО - ПРАВНЕ ПОСЛОВЕ**

 **СЕКРЕТАР**

 **Анђелија Стаменковић, дипл. правник**